Mai puțini candidați pentru examenul auto. Măsurile anti-coronavirus o fac pe poliţista Valentina mai "îngăduitoare“.
Restricţiile din starea de alertă reduc numărul de candidaţi alocaţi unui poliţist examinator. Candidaţilor li se măsoară temperatura, maşinile sunt dezinfectate, toată lumea poartă măşti de protecţie. La Craiova, trei candidaţi cu temperatura peste 37,3 grade C au fost întorşi din drum. Ca să nu fie stresaţi de măşti, poliţiştii le dau candidaţilor câteva minute de acomodare.
Dacă nu porţi mănuşi plus
mască de protecţie, degeaba eşti Schumacher la volan. Nu apuci să dai examenul
pentru permisul auto. Poliţiştii nu te primesc în maşină nici dacă ai
temperatura corpului peste 37,3 grade Celsius. Dacă îndeplineşti toate
condiţiile anti-coronavirus eşti în siguranţă: vehiculele sunt dezinfectate
înainte de urcarea fiecărui candidat. În condiţiile impuse de starea de alertă, proba de "oraş"
este o mare aventură, spun Andrei şi Valentina. Tânărul are 27 de ani şi o
încercare nereuşită de a deveni şofer. Insistă însă, iar Valentina este
poliţistul examinator care evaluează 10 candidaţi pe zi. "Este destul de greu să stai cu mască opt ore pe zi. Am avut şi candidaţi care au avut temperatura mai mare de 37,3 grade şi care nu au putut susţine proba", spune agentul şef Valentina Ionescu, poliţist-examinator Serviciul Permise Auto Dolj.